DA hoop wetgewing kan verbruikers teen petrolprys beskerm(Argieffoto: Paul Brennan/pixabay) Die Demokratiese Alliansie is van voornemens om wetgewing in te dien wat Suid-Afrikaanse verbruikers teen stygende brandstofpryse kan beskerm. “Met finansiesminister Enoch Gondongwana se tydelike belastingverligting van R1,50 wat aan die einde van die maand verstryk, sal Suid-Afrikaners moontlik gereed moet maak vir ŉ verhoging van meer as R3,” sê Kevin Mileham, die DA se skaduminister oor minerale hulpbronne en energie. “Petrol kan tot soveel as R25 per liter kos teen die begin van Junie.” Mileham sê alhoewel die DA dankbaar is vir Gondongwana se tydelike verligting, beteken dit dat wanneer die belastingverligting opgehef word, die verhoging ŉ groot impak sal hê op lewenskoste. “Die armstes van die armes sal die ergste hierdeur getref word – vervoerkoste gaan styg en kospryse en ander basiese benodighede gaan weer styg. Hierdie pryse gaan ook nie op en af soos die brandstofprys nie. Suid-Afrikaners sukkel reeds om kop bo water te hou en werkloosheid is op die hoogste vlakke ooit.” Die DA doen ŉ beroep op die minister van finansies om met sy belastingverligting voort te gaan en om seker te maak dat die hersiening van die brandstofprys geprioritiseer en so vinnig as moontlik afgehandel word. “Die DA beplan intussen om ŉ Wetsontwerp vir Privaat Lede in te stel om deur wetgewing die deregulering van die brandstofprys te verseker. Dit sal mededinging aanmoedig tussen groothandelaars en kleinhandelaars. Die wetsontwerp sal ten doel hê om die verbruiker teen buitensporige prysverhogings te beskerm deur die basiese brandstofprys te ontkoppel van regeringsbelasting en heffings en bykomende marge wat deur handelaars gebruik word.” Mileham sê die DA waardeer die tesourie se ondersteuning vir ŉ gedereguleerde brandstofprys en maan minister Gondongwana om met die minister van minerale hulpbronne en energie, Gwede Mantashe, te vergader wat in die pad staan om die publiek op só manier te beskerm. “Die ANC kan nie voortgaan om ideologie bo die welstand van Suid-Afrikaners te plaas nie. Voortgesette verhogings in die brandstofprys sal ekonomiese herstel kelder en verbruikers se rûe breek.